**PÁLYÁZATI FELHÍVÁS**

**Budapest Főváros VIII. kerület Józsefvárosi Önkormányzat**

**Józsefvárosi Roma Gyakornoki Program**

**2023/2024 őszi félév**

Budapest Főváros VIII. kerület Józsefvárosi Önkormányzat (a továbbiakban: Önkormányzat) a képviselő-testülete …………………. számú határozata alapján pályázatot ír ki az Önkormányzat költségvetési szerveinél 10 fő roma származású gyakornok számára.

1. **A pályázat célja**

A program keretében az Önkormányzat fenntartásában lévő költségvetési szerveknél lehetőségük lesz a VIII. kerületi roma származású fiataloknak egy mentor támogatása mellett megismerni a közigazgatás és az adott intézmény működését, és gyakorlati tapasztalatot szerezni a munka világában, elősegítve ezzel a programban részt vevő fiatalok társadalmi integrációját.

A program folytatásával az Önkormányzat elköteleződését fejezi ki a kerületi kötődésű roma származású fiataljai munkaerőpiaci integrációjának támogatása iránt, azáltal, hogy egy támogató közegben, a munka világában biztosít lehetőséget a gyakorlati tapasztalat megszerzésére.

A program közvetett célja annak elősegítése, hogy a romák a társadalmi súlyuknak megfelelő mértékben vehessenek részt a józsefvárosi közigazgatásban. A roma származású fiatalok a programban való részvétellel gyakorlatot szerezhetnek a közigazgatás és annak intézményei területén, és kaput nyithatnak a helyi roma közösség minél szélesebb rétegei számára a közügyek intézésének világában.

1. **Pályázati feltételek: pályázók köre és a kiválasztás szempontjai**
* érettségivel rendelkező, és államilag elismert bölcsődei vagy óvodai vagy szociális vagy családsegítő vagy gyermekvédelmi tevékenységhez kapcsolódó szakképzésben (korábbi elnevezés: OKJ) részt vevő roma származású tanuló,
* nappali/ levelező tagozaton aktív hallgatói jogviszonnyal rendelkező roma származású hallgató,
* kerületi kötődésű roma fiatal, így józsefvárosi lakos és olyan személy, aki valamely kerületi felsőoktatási intézmény hallgatója,
* elsősorban végzős alapszakos, illetve mesterszakos hallgatók jelentkezését várjuk,
* a korábbi programban részt vett fiatalok jelentkezését is várjuk.
1. **A Józsefvárosi Roma Gyakornoki Program tárgya**

A program keretében az Önkormányzat költségvetési szervei tíz roma származású hallgató részére biztosít gyakornoki helyet, 4 hónapon keresztül.

A program keretében a gyakornokok egy önkormányzati költségvetési szervnél, egy a szakterületén jártas mentor támogatásával dolgoznak. A mentor támogatja a gyakornokot a munkahelyi környezet megismerésében, a feladatok hatékony szervezésében, példát mutat munkahelyi felelősségvállalásával, asszertív kommunikációjával és jó hangulatú munkahelyi környezet megteremtésével.

A program tervezett időtartama 2023. október 9. – 2024. február 9. A gyakornok a program 4 hónapja alatt a szerződésében meghatározott beosztása szerint, átlag heti tizenhat óra – havi összesen 64 óra – munkát vállal, ami heti két teljes munkanapot jelent.

A gyakornok havonta bruttó 150.376 Ft összegű díj illeti meg az elvégzett feladataiért.

Az Önkormányzat alábbi költségvetési szerveihez keresünk gyakornokot, az alábbi linkeken további részletes információk találhatók az ott végzett munkáról.

* Józsefvárosi Egyesített Bölcsődék (<http://www.bolcsode-bp08.hu/>)
* Józsefvárosi Óvodák (JÓK) (<https://www.08egyesitettovoda.hu/>)
* Józsefvárosi Szociális Szolgáltató és Gyermekjóléti Központ (JSzSzGyK) (<https://jszszgyk.hu/>)
* Józsefvárosi Polgármesteri Hivatal (<https://jozsefvaros.hu/otthon/polgarmesteri-hivatal/>) következő szervezeti egységei:
* Polgármesteri Kabinet
	+ Közösségi Részvételi Iroda
* Jegyzői Kabinet
	+ Jogi Iroda
	+ Szervezési Iroda
	+ Ügyfélszolgálati Iroda
	+ Ügyviteli Iroda
* Városépítészeti Iroda
* Kerületgazdálkodási Ügyosztály - Vagyongazdálkodási Iroda
* Költségvetési és Pénzügyi Ügyosztály - Pénzügyi és Számviteli Iroda
* Informatikai Iroda

A pályázóval háromoldalú megállapodás kerül megkötésre az Önkormányzat, valamint a gyakornoki helyet adó költségvetési szerv között.

1. **Pályázatok benyújtásának határideje, módja**

**A jelentkezés határideje** 2023. szeptember 10.

A pályázatokat elektronikus úton kérjük benyújtani a következő emailcímre, valamint a pályázati anyagot (az összes kért dokumentummal együtt) egy eredeti példányban a személyes interjúra kérjük hozza magával a pályázó)

**bogdan.adrienn@jozsefvaros.hu**

A jelentkezéshez az alábbi dokumentumokat szükséges mellékelni:

* önéletrajz,
* motivációs levél,
* aláírt hozzájáruló nyilatkozat a személyes adatok kezeléséhez (szkennelve csatolva a jelentkezéshez)
* hallgatói jogviszony igazolás***,*** szakképzés esetén a szakképzésben részvétel igazolása/jogviszony igazolás.

A motivációs levélben kérjük az alábbiakat szerepeltetni:

* miért szeretne a pályázó a programban részt venni és az önkormányzatnál dolgozni,
* a pályázatban megjelölt költségvetési szervek közül melyiknél dolgozna szívesen (amennyiben a Józsefvárosi Polgármesteri Hivatalt választja, kérjük a szervezeti egység nevét is tüntesse fel); amennyiben a pályázó szakképzésen vesz részt, abban az esetben a Józsefvárosi Egyesített Bölcsődék, a Józsefvárosi Óvodák, a Józsefvárosi Szociális Szolgáltató és Gyermekjóléti Központ közül jelölje meg, hogy mely költségvetési szervnél dolgozna szívesen.

Az email tárgyában az alábbiak szerint kérjük feltüntetni a jelentkező nevét:

„PÁLYÁZAT\_ Józsefvárosi Roma Gyakornoki Program\_családi név\_keresztnév”

1. **A pályázatok elbírálása**

A jelentkezések elbírálása előreláthatólag 2023. szeptember 27-ig megtörténik, ezt megelőzően a kiválasztott jelentkezőket egy személyes interjúra invitáljuk. Az interjúk várhatóan 2023. szeptember 18-21. között lesznek.

A benyújtott pályázatokról egy szakmai munkacsoport javaslatára a polgármester dönt, amely döntésről a pályázó értesítést kap

A munka megkezdésének várható időpontja 2023. október 9.

A programmal kapcsolatosan további információt a Budapest Főváros VIII. kerület Józsefvárosi Polgármesteri Hivatal romaügyi referense, Bogdán Adrienn Barbara tud nyújtani a bogdan.adrienn@jozsefvaros.hu email címen vagy a +36 1/459-2517-es telefonszámon.

A pályázat kiírója fenntartja a jogot a pályázat módosítására.

Érvényesen pályázni a felhívásban megjelölt határidőben, a pályázati felhíváshoz csatolt pályázati anyagok hiánytalan megküldésével lehet. A jelentkezéshez a pályázati felhívásban megjelölt dokumentumokat, igazolásokat, nyilatkozatokat hiánytalanul be kell csatolni.

Hiánypótlást a 4. pont szerinti benyújtási mód kivételével egy alkalommal, a hiánypótlásban megjelölt határidő meghatározásával biztosítja a pályázat kiírója.

Érvénytelen a pályázat, ha azt nem a 4. pontban meghatározott módon (elektronikus úton) nyújtották be. Érvénytelen a pályázat abban ez esetben is, ha a pályázó a hiánypótlási felhívásban foglaltakat nem teljes körűen vagy nem határidőben teljesíti.

Melléklet:

1. számú melléklet - adatkezelési tájékoztató

Budapest, 2023. 07. ….

 Pikó András

 polgármester

1. sz. melléklet a Józsefvárosi Roma Gyakornoki Program pályázati felhívásához

**Adatkezelési tájékoztató**

**Budapest Főváros VIII. kerület Józsefvárosi Önkormányzatnál**

**a Józsefvárosi Roma Gyakornoki Programhoz kapcsolódóan**

**gyakornoki jogviszony létesítésének előkészítéséhez, illetve kezdeményezéséhez kapcsolódó adatkezeléseihez**

**1. Adatkezelő megnevezése**

Budapest Főváros VIII. kerület Józsefvárosi Önkormányzat (a továbbiakban: Önkormányzat)

Székhely: 1082 Budapest, Baross u.63-67.

Telefon: 06-1-459-2100

E-mail cím: ugyfelszolgalat@jozsefvaros.hu

**2. Az adatvédelmi tisztviselő neve és elérhetősége**

Az Önkormányzat adatvédelmi tisztviselője: dr. Domján Dorottya

Elérhetőségei:

- e-mail cím: adatvedelem@jozsefvaros.hu

- telefonszám: 06-1-459-5193

**3. Az adatkezelés célja és jogalapja**

A Józsefvárosi Roma Gyakornoki Program pályázati felhívására történő jelentkezéshez szükséges adatok kezelése és az alkalmazási feltételek megvalósulásának vizsgálata.

|  |  |
| --- | --- |
| Adatkör | Adatkezelés jogalapja |
| A pályázó által az önéletrajzában és annak mellékletében megadott (különösen természetes személyazonosító adatok, motivációs levél, elérhetőség), a képzettségi, képesítési követelményeknek történő megfelelést igazoló, valamint a jogviszony létesítéséhez szükséges feltételek teljesülésének ellenőrzéséhez szükséges személyes adatok. | Az adatkezelés a GDPR 6. cikk (1) bekezdés a) az érintett hozzájárulását adta személyes adatainak egy vagy több konkrét célból történő kezeléséhez és b) pontján alapul, az a szerződés megkötését megelőzően az érintett kérésére történő lépések megtételéhez, pályázat elbírálásához szükséges. |

**4. A személyes adatok forrása, illetve a kezelt adatok köre, ha azokat nem az érintett bocsátotta az Önkormányzat rendelkezésére**

Az Önkormányzat nem kezel olyan személyes adatokat, amelyeket nem az érintettől gyűjt.

**5. A személyes adatok címzettjei, illetve a címzettek kategóriái**

Az Önkormányzat az érintett személyes adatait azon Önkormányzat fenntartásában lévő költségvetési szerv részére továbbítja, amelynél a pályázó gyakornokként szeretne dolgozni.

A fentiek mellett az Önkormányzat a kiválasztott pályázó foglalkozás-egészségügyi alkalmasságának megállapítása érdekében a Józsefvárosi Szent Kozma Egészségügyi Központ (Budapest, Auróra u. 22-28, 1084) területileg illetékes üzemi szakorvosa részére ad át a vizsgálat lefolytatásának kezdeményezéséhez szükséges adatokat.

**6. A személyes adatok tárolásának ideje**

A gyakornoki pályázatokat az Önkormányzat a meghirdetett gyakornoki hely betöltéséig kezeli, majd a nyertes pályázók adatait kivéve azokat törli. A nyertes pályázó adatait a közfeladatot ellátó szervek iratkezelésére vonatkozó jogszabályi követelmények szerint iktatja, és az iktatott iratok között a mindenkor hatályos irattári tervben meghatározott selejtezési időig, illetve – ennek hiányában – levéltárba adásáig kezeli. Ezt követően a köziratokról, a közlevéltárakról és a magánlevéltári anyag védelméről szóló törvény szerint levéltárba adandó iratokban foglalt adatok kivételével az Önkormányzat az adatot törli (iratokat selejtezi), illetve a levéltárba adással a személyes adatok kezelése az Önkormányzatnál megszűnik.

**7. Az érintett adatkezeléssel kapcsolatos jogai**

**7.1. Határidő**

Az Önkormányzat az érintett jogai gyakorlására irányuló kérelmét az annak beérkezésétől számított legfeljebb egy hónapon belül teljesíti. A kérelem beérkezésének napja a határidőbe nem számít bele.

A határidő meghosszabbításáról az Önkormányzat a késedelem okainak megjelölésével tájékoztatja az érintettet.

**7.2. Az adatkezeléssel kapcsolatos érintetti jogok**

**7.2.1. A hozzáféréshez való jog**

Az érintett jogosult arra, hogy az 1. pontban megadott elérhetőségeken keresztül az Önkormányzattól tájékoztatást kérjen arra vonatkozóan, hogy személyes adatainak kezelése folyamatban van-e, és ha ilyen adatkezelés folyamatban van, jogosult arra, hogy megismerje azt, hogy

* az Önkormányzat

- milyen személyes adatait;

- milyen jogalapon;

- milyen adatkezelési cél miatt;

- mennyi ideig kezeli; továbbá, hogy

* az Önkormányzat kinek, mikor, milyen jogszabály alapján, mely személyes adataihoz biztosított hozzáférést vagy kinek továbbította a személyes adatait;
* milyen forrásból származnak a személyes adatai;
* az Önkormányzat alkalmaz-e automatizált döntéshozatalt, valamint annak logikáját, ideértve a profilalkotást is.

Az Önkormányzat az adatkezelés tárgyát képező személyes adatok másolatát az érintett erre irányuló kérésére első alkalommal díjmentesen bocsátja a rendelkezésére.

Az adatbiztonsági követelmények teljesülése és az érintett jogainak védelme érdekében az Önkormányzat köteles meggyőződni az érintett és a hozzáférési jogával élni kívánó személy személyazonosságának egyezéséről, ennek érdekében a tájékoztatás, az adatokba történő betekintés, illetve azokról másolat kiadása is az érintett személyének azonosításához kötött.

**7.2.2. A helyesbítéshez való jog**

Az érintett személy az 1. pontban megadott elérhetőségeken keresztül kérheti, hogy az Önkormányzat módosítsa valamely személyes adatát. Amennyiben az érintett hitelt érdemlően igazolni tudja a helyesbített adat pontosságát, az Önkormányzat a kérést legfeljebb egy hónapon belül teljesíti, és erről az általa megadott elérhetőségen értesíti az érintett személyt.

**7.2.3. A zároláshoz (adatkezelés korlátozásához) való jog**

Az érintett személy az 1. pontban megadott elérhetőségeken keresztül kérheti, hogy a személyes adatai kezelését az Önkormányzat korlátozza (az adatkezelés korlátozott jellegének egyértelmű jelölésével és az egyéb adatoktól elkülönített kezelés biztosításával) amennyiben - vitatja a személyes adatai pontosságát (ebben az esetben az Önkormányzat arra az időtartamra korlátozza az adatkezelést, amíg ellenőrzi a személyes adatok pontosságát);

- az adatkezelés jogellenes, és az érintett ellenzi az adatok törlését, és ehelyett kéri azok

felhasználásának korlátozását;

- az adatkezelőnek már nincs szüksége a személyes adatokra adatkezelés céljából, de az érintett igényli azokat jogi igények előterjesztéséhez, érvényesítéséhez vagy védelméhez; vagy

- az érintett tiltakozott az adatkezelés ellen (ez esetben a korlátozás arra az időtartamra vonatkozik, amíg megállapításra nem kerül, hogy az adatkezelő jogos indokai elsőbbséget élveznek-e az érintett jogos indokaival szemben).

**7.2.4. A tiltakozáshoz való jog**

Az adatkezelésekkel kapcsolatban – figyelemmel annak jogalapjára – az érintettet nem illeti meg a tiltakozás joga.

**7.2.5. A törléshez való jog**

A tájékoztatóban ismertetett adatkezelés kapcsán az érintett csak akkor élhet a törléshez való jogával, ha az Önkormányzat közérdekű, illetve az Önkormányzatra ruházott közhatalmi jogosítványok gyakorlása keretében végzett feladat végrehajtásához az adat nem szükséges. A levéltárba adandó iratok vonatkozásában az adatok törlése az iratok integritásának sérelme nélkül nem valósítható meg.

**7.2.6. Az adathordozhatósághoz való jog**

Az érintett az 1. pontban megadott elérhetőségeken keresztül jogosult arra, hogy a rá vonatkozó, általa az Önkormányzat rendelkezésére bocsátott személyes adatait tagolt, széles körben használt, géppel olvasható formátumban megkapja, továbbá jogosult arra, hogy ezeket az adatokat egy másik adatkezelőnek továbbítsa anélkül, hogy ezt akadályozná az Önkormányzat az automatizált módon megvalósított adatkezelési műveletekkel kapcsolatban.

**8. Jogorvoslathoz való jog**

Ha az érintett úgy ítéli meg, hogy az Önkormányzat a személyes adatainak kezelése során megsértette a hatályos adatvédelmi követelményeket, akkor - panaszt nyújthat be a Nemzeti Adatvédelmi és Információszabadság Hatósághoz, (cím: 1055 Budapest, Falk Miksa utca 9-11., postacím: 1363 Budapest, Pf.9., E-mail: ugyfelszolgalat@naih.hu, honlap: [www.naih.hu](http://www.naih.hu), a továbbiakban: hatóság), vagy - lehetősége van adatainak védelme érdekében bírósághoz fordulni, amely az ügyben soron kívül jár el. Ebben az esetben szabadon eldöntheti, hogy a lakóhelye (állandó lakcím) vagy a tartózkodási helye (ideiglenes lakcím), illetve az Önkormányzat székhelye szerint illetékes törvényszéknél nyújtja-e be keresetét. A lakóhelye vagy tartózkodási helye szerinti törvényszéket megkeresheti a http://birosag.hu/ugyfelkapcsolatiportal/birosag-kereso oldalon. Az Önkormányzat székhelye szerint a perre a Fővárosi Törvényszék rendelkezik illetékességgel.

**Józsefvárosi Roma Gyakornoki Program**

**HOZZÁJÁRULÓ NYILATKOZAT**

**a személyes adatok kezeléséhez**

Alulírott:

Név: ……………………………………………………………………………..

Lakcím: ……………………………………………………………………………..

Telefonszám: ……………………………………………………………………………..

kijelentem, hogy fenti személyes adataim kezelésére vonatkozóan Budapest Főváros VIII. kerület Józsefvárosi Önkormányzat (1082 Budapest, Baross utca 63-67.), mint adatkezelő (továbbiakban: Adatkezelő) által nyújtott tájékoztatást megismertem.

Jelen nyilatkozat aláírásával hozzájárulok személyes adataim Adatkezelő által történő kezeléséhez, az alábbi feltételekkel.

Az Adatkezelő adatkezelésére az információs önrendelkezési jogról és az információszabadságról szóló 2011. évi CXII. törvény, valamint rendelkezései az irányadók.

Kifejezetten hozzájárulok ahhoz, hogy az Adatkezelő a személyes adataimat az általam a pályázatomban megjelölt költségvetési szervek részére továbbítsa.

Kijelentem, hogy ezen hozzájárulásomat önkéntesen, minden külső befolyás nélkül, a megfelelő tájékoztatás és a vonatkozó jogszabályi rendelkezések ismeretében tettem meg.

Budapest, 20………

……….……………………..

nyilatkozattevő aláírása